Christopher Nolan

Christopher Edward Nolan (s. 30. heinäkuuta 1970  Lontoo, Yhdistynyt kuningaskunta) on brittiläis-yhdysvaltalainen elokuvaohjaaja, käsikirjoittaja ja tuottaja.

Nolanin ensimmäinen kokopitkä elokuva Following sai ensi-iltansa vuonna 1998. Hänen toinen elokuvansa Memento (2000) toi hänelle kansainvälistä mainetta ja Oscar-palkintoehdokkuuden parhaasta alkuperäisestä käsikirjoituksesta. Nolan siirtyi independent-elokuvista studioelokuviin vuonna 2002 ilmestyneen Insomnian myötä, ja sai sekä kaupallista että arvostelumenestystä ohjattuaan Batman-trilogian (2005–2012), The Prestigen (2006) ja Inceptionin (2010). Sen jälkeen hän on ohjannut elokuvat Interstellar (2014), Dunkirk (2017), Tenet (2020) sekä Oppenheimer (2023), josta hän sai parhaan ohjauksen Oscar-palkinnon.

Nolanin elokuvat esiintyvät usein parhaiden elokuvien listoilla ja ne ovat yksiä aikansa vaikutusvaltaisimpia ja suosituimpia. Hänet elokuvissaan on usein käytetty käytännön erikoistehosteita, suuren koon elokuvaesitysformaattia ja epälineaarista tarinankerrontaa. Hän on käsikirjoittanut useita elokuvia veljensä Jonathanin kanssa ja on perustanut tuotantoyhtiön vaimonsa Emma Thomasin kanssa.

 Elämä ja ura 
Nolan syntyi vuonna 1970 Lontoossa englantilaisen isän ja amerikkalaisen äidin perheeseen. Hän kuvasi ensimmäisen lyhytelokuvansa 7-vuotiaana.

Nolan opiskeli englanninkielistä kirjallisuutta University College London -yliopistossa ja teki vapaa-ajallaan lyhytelokuvia yliopistosta lainaamallaan 16 millimetrin filmikameralla.

Nolanin ensimmäinen pitkä elokuva Following (1998) on mustavalkoinen, pienen budjetin elokuva. Se kertoo yksinäisestä kirjailijasta, joka seurailee ihmisiä. Sitä seurasi Memento (2000), jossa muistinmenestyksestä kärsivä, kostoa hautova mies yrittää palauttaa asioita mieleensä valokuvien ja muistilappujen avulla. Kummassakin elokuvassa on Nolanille myöhemminkin tyypillinen epälineaarinen rakenne. Mementon tarinan oli kirjoittanut Nolanin veli ja säännöllinen käsikirjoituskumppani Jonathan Nolan. Elokuva sai Oscar-ehdokkuudet editoinnista ja käsikirjoituksesta.

Myös Nolanin seuraava ohjaustyö, Insomnia (2002), on psykologinen trilleri. Se kertoo Alaskaan saapuvasta poliisista, joka tutkii murhatapausta ja potee samalla syyllisyydentuntoja.

Vuonna 2005 Nolan julkaisi ensimmäisen kolmesta Batman-elokuvastaan, Batman Begins. Elokuvasta tuli suurmenestys, ja se tuotti yli 370 miljoonaa dollaria. Nolanin seuraava elokuva, The Prestige (2006), kertoo kahdesta kilpailevasta taikurista.

Nolanin toinen Batman-elokuva, Yön ritari (2008) rikkoi Yhdysvalloissa yhden viikonlopun tuottoennätyksen 158 miljoonalla dollarilla ja nousi yhdeksi maan viidestä tuottoisimmasta elokuvasta. Elokuva sai useita Oscar- ja Golden Globe -ehdokkuuksia.

Inception (2010) kertoo unimaailmassa liikkuvista palkkionmetsästäjistä. Elokuva sai neljä Oscar-palkintoa teknisistä ansioistaan. Nolanin kolmas Batman-elokuva, Yön ritarin paluu (2012) oli jälleen katsojamenestys.

Interstellar (2014) on eeppinen ja visuaalinen tieteiselokuva, jossa astronauttien ryhmä etsii elinkelpoista planeettaa kuolevan Maan tilalle. Sotaelokuva Dunkirk (2017) kertoo tapahtumista toisen maailmansodan aikana. Nolan sai elokuvasta parhaan ohjauksen Oscar- ja Golden Globe -ehdokkuudet.

Nolanin ohjaama ja käsikirjoittama Tenet (2020) kertoo CIA-agentista, joka yrittää estää maailmansodan. Nolanin seuraava ohjaustyö Oppenheimer (2023) kuvaa fyysikko Robert Oppenheimerin osuutta atomimpommin kehittämisessä ja myöhempiä syytteitä kommunistiyhteyksistä. Elokuva palkittiin Oscar-gaalassa 2024 muun muassa parhaana elokuvana, ja Nolan sai Oscarin ohjauksesta. Elokuvalle myönnettiin myös parhaan draamaelokuvan Golden Globe ja Nolanille parhaan ohjauksen Golden Globe.

Nolanin seuraava elokuva on heinäkuussa 2026 ensi-iltansa saava The Odyssey, joka perustuu kreikkalaisrunoilija Homeroksen Odysseiaan. Elokuvan kuvaukset alkoivat keväällä 2025.

 Yksityiselämä 
Nolan meni vuonna 1997  naimisiin Emma Thomasin kanssa. Heillä on neljä lasta. Thomas tuottaa Nolanin elokuvia, ja heillä on vuonna 2001 perustettu tuotantoyhtiö Syncopy. Pariskunta asuu Los Angelesissa. Nolanilla on Ison-Britannian ja Yhdysvaltain kaksoiskansalaisuus.

 Tekniikka ja teemat 
Psykologinen trilleri Memento (2000) aloitti Nolanin epälineaaristen elokuvien sarjan. Sitä seuranneet The Prestige, Inception ja Dunkirk vahvistivat Nolanin mainetta rohkeana uudistajana, joka ei pelkää tehdä kerronnallisia kokeiluja.

Nolanin toinen tunnusmerkki on hänen kiinnostuksensa käytännön tehosteisiin ja mahdollisimman vähäinen CGI-tietokonetehosteiden käyttö. Esimerkiksi Interstellarin avaruuskuvat on saatu aikaan heijastuksilla ja sermeillä, ja Dunkirkissa ja Tenetissä nähdään todellinen lentokoneen  maahansyöksy.

pienoiskuva|Christopher Nolan ja IMAX-kamera Dunkirk-elokuvan kuvauksissa.

Nolan suosii Imax-formaattia, jonka avulla hän on pystynyt tekemään elokuvistaan visuaalisesti immersiivisiä. Hän suosii myös leveää 65- tai 70-millistä selluloidifilmiä eikä kuvaa digitaalisesti.

Temaattisesti Nolanin elokuvat ovat monimutkaisia ja vaativia. Hänen teemojaan ovat olleet muun muassa muisti ja identiteetti (Memento ja Inception) sekä entropia, determinismi ja vapaa tahto (Tenet). Sarjakuvaelokuviin Nolan on tuonut synkällä Batman-trilogiallaan psykologiaa ja moraalista kompleksisuutta.

Nolan käyttää mielellään samoja näyttelijöitä elokuvissaan. Muun muassa Christian Bale, Michael Caine, Tom Hardy, Marion Cotillard, Joseph Gordon-Levitt ja Cillian Murphy ovat esiintyneet useassa Nolanin ohjaamassa elokuvassa. Nolanin elokuviin musiikkia ovat säveltäneet pääasiassa Hans Zimmer ja David Julyan.

 Tunnustuksia 
Vuonna 2016 kolme Nolanin elokuvaa – Inception, Memento ja Yön ritari – äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.The 21st Century’s 100 Greatest Films, BBC Culture 24.8.2016. 

Nolan voitti parhaan ohjauksen palkinnon vuoden 2024 Oscar-gaalassa elokuvasta Oppenheimer.

 Filmografia 

 Following (1998)
 Memento (2000)
 Insomnia (2002)
 Batman Begins (2005)
 The Prestige (2006)
 Yön ritari (The Dark Knight, 2008)
 Inception (2010)
 Yön ritarin paluu (The Dark Knight Rises, 2012)
 Interstellar (2014)
 Dunkirk (2017)
 Tenet (2020)
 Oppenheimer (2023)
 The Odyssey (The Odyssey, 2026, jälkituotannossa)

 Lähteet 

 Kirjallisuutta 
 Aitio, Tommi: ”Totuus ja sepite: Christopher Nolan ja amerikkalaisen rikoselokuvan perintö.” Filmihullu 1/2004.


 Aiheesta muualla  

Luokka:Brittiläiset elokuvaohjaajat
Luokka:Vuonna 1970 syntyneet
Luokka:Elävät henkilöt
Luokka:Seulonnan keskeiset artikkelit
Luokka:Hugo-palkinnon saajat